Maria Durhuus (S), 2024-11-21:
Tak, og tak for ordet.
Tid som et begreb er jo noget, der går; noget, der forsvinder.
Det bærer på historier om et liv og om mennesker.
I dag bærer det også på en historie om tid gjort til en vare, en værdi, og om en tilgang og et syn på noget og på nogen.
Hun er 95 år.
Hun bor i en ældrebolig, og når man går ind i Signes stue, er den helt sirligt indrettet.
Der er pænt og rent, og Signe tøffer rundt, fordi hun har gigt i alle kroppens led, efter hun har arbejdet på akkord i mange år og stået i koldt vand til knæene og i koldt tøj på en pølsefabrik, hvor hun puttede pølser i konservesdåser, imens der for enden af pakkebordet stod en kontrollør med et stopur.
I dag får Signe hjælp.
Hun synes, de har så travlt, og når hun har brug for mere hjælp, ringer hun til kommunen.
De synes ikke, hun har brug for mere hjælp.
Men det værste er, at Signe ikke ved, hvem hun har talt med.
Hun ved heller ikke, hvorfor de siger nej.
Hun ved heller ikke, hvem der træffer afgørelsen, men hun er glad for de 20 minutters rengøring, hun kan få, og en gang imellem tørrer hun lige selv gulvet over med en karklud, sådan at hjemmehjælpen kan få en sodavand og tale lidt med hende.
Hun klager ikke, men hun ville gerne, at hun kunne få hjælp til andre småting, når behovet var der.
Stopuret er fulgt med Signe.
Tiden er sat til det, den er.
Men jeg er glad for, på Signes vegne, på medarbejdernes vegne og på alle andre ældres vegne, at vi dag tager det første skridt til, at vi slukker stopuret.
Ældre er ikke en opgave.
De er mennesker, og pleje og omsorg kan ikke sættes i system, som var det en japansk bilfabrik med lean, effektivisering og driftsoptimering.
Vores ældre er mennesker med levede liv, med fortællinger og livshændelser, der har formet dem,
og de skal aldrig blive en del af et system, fordi de brækker hoften, bliver demente eller andet.
Medarbejderne har ikke taget deres uddannelse for at udføre dosmersedler baseret på systemer, man kan måle på, og som man kan tidsoptimere.
De har taget en uddannelse for med faglighed at yde omsorg, støtte, skabe udvikling, lindre og behandle, ikke for at stå på samlebåndet med stopuret fremme.
I dag sætter vi fagligheden fri.
Med tværfaglige teams lukker vi for, hvad min ordførerkollega Kirsten Normann Andersen altid har benævnt som banegården.
Vi sikrer, der er kollegaer, vi sikrer, der er faglighed, vi sikrer, at der er praksisnær faglig ledelse, og at det ikke længere er en kvalitet i sig selv, at man kan drifte og få budgetterne til at gå i plus.
Der har været mange fortællinger om den her ældrelov i pressen; fortællinger om, at pårørende nu skal deltage i plejen, ordne sår, skifte bleer og dosere piller, og det skal de ikke.
De pårørende er en meget meget vigtig del af et ældre menneskes liv.
De bærer en livsfortælling.
Skal civilsamfundet pleje gratis nu?
Nej, det skal de ikke, men alle mennesker, også ældre, har brug for at være sammen med nogen, for hvem de ikke er et arbejde, med nogen de vælger til, og som vælger dem til, og jeg er glad for, at vi med ældreloven baner vejen for, at de også har en berettigelse i seniorlivet
Jeg er glad for, at vi i dag slukker stopuret, fordi ældre og seniorer ikke skal være opgaver, der skal løses, fordi livet skal leves uanset en alder, og fordi vi skylder de ansatte, at den kæmpe faglighed, de har, er det vigtigste hos de ældre, frem for i en uendelighed at skulle dokumentere for at finde nulfejlskultur frem og for at kunne dokumentere bare for at dokumentere.
Og fordi vi i dag spoler tiden 20 år tilbage til det første infomøde om BUM-modellen, som vi nu afskaffer.
Tak for de mange gode samtaler med interessenter, med ældre og med aktører.
Tak og tillykke til ministeren.
Tak til aftalepartiernes ordførere for et godt samarbejde, og tillykke til Danmarks ældre og til de pårørende, men ikke mindst også til vores ansatte, der hver dag møder på arbejde for at gøre en forskel.
Det er ikke dem, der har startet bilfabrikken; det er os.
Nu skal ældrelivet i gang, og ældreloven skal ud og leve.
For det handler om, at livet skal leves hele livet.